Strategieë belangrik om toekoms te versekerDr. Frans Cronjé van die SAIRV het ook gesê dat werkloosheid in Suid-Afrika nie sal afneem indien die land dieselfde ekonomiese groei as in 2006 behaal nie. Foto: Pixabay.com Solidariteit het in samewerking met die Suid-Afrikaanse Instituut vir Rasseverhoudinge (SAIRV) se sentrum vir risiko-ontleding die rol van gemeenskapsorganisasies in ŉ verswakkende staat tydens ŉ ontbytgesprek Vrydag in Centurion bespreek. Dr. Frans Cronjé, uitvoerende hoof van die SAIRV, het tydens dié gesprek verskeie statistieke wat strek oor dekades bespreek. Cronjé het tydens die seminaar aspekte soos geldwaarde, invoere en uitvoere, werkloosheid, landsbegroting, die bruto binnelandse produk, die huidige krisis met Eskom en belasting ter sprake gebring. Hy het onder meer ook verwys na welsyn en onderwys. “Van 2009 is die getal afhanklikes van welsynstoelae amptelik hoër as die getal mense wat werk. Die getal mense op welsynstoelae is om en by 16 miljoen teenoor slegs 5 miljoen Suid-Afrikaners wat inkomstebelasting kan betaal,” het hy gesê. Dít ten spyte van ŉ meningspeiling wat toon dat die “dringendste” saak wat deur jong mense genoem word, werkverskaffing is. Hy het ook gesê dat werkloosheid in Suid-Afrika nie sal afneem indien die land dieselfde ekonomiese groei as in 2006 behaal nie, iets wat volgens hom, aan die hand van ekonomiese beleid en ander uitdagings soos Eskom se kapasiteit om elektrisiteit te voorsien, dit byna ontmoontlik maak. Cronjé het vier moontlike scenario’s vir die toekoms van Suid-Afrika voorgestel. Dié scenario’s is markgedrewe ekonomiese hervorming, ŉ vrye en oop gemeenskap, straffelose beheer en besit en ŉ ingrypende ontwikkelingstaat. Cronjé het ook scenario’s vir die volgende twee tot drie jaar geskep indien iets drasties nie sou gebeur met die land se ekonomiese groei nie. Dié scenario’s sluit onder meer in dat eiendomsregte in gevaar gestel gaan word, belasting sal toeneem, geen werkskepping sal plaasvind nie en dat swak onderwysresultate sal voortduur. Flip Buys, uitvoerende hoof van Solidariteit, het gesê Solidariteit het sy eie strategieë soos ŉ opleidingsinstelling om ŉ goeie toekoms te verseker. “Solidariteit se privaat tegniese opleidingsinstelling, saam met dié van BMW, word deur Siemens as die beste in Suid-Afrika geag. Ons het die opleidingsinstellings soos Akademia om ŉ toekoms te waarborg en mense gekwalifiseerd en diensbaar vir ŉ groeiende ekonomie te maak,” het hy gesê. In lyn met Solidariteit se bestaande strategieë het Cronjé ŉ reeks voorstelle gemaak om vooruitgang vir minderheidsgroepe te verseker. Dié strategieë sou gemeenskappe soos families en sakeondernemings in staat stel om ŉ plan B te hê indien omstandighede sou verswak. Dit sluit onder meer in dat ouers die beste moontlike onderwys vir hul kinders moet verseker, dat kanse om oorsee te werk aangegryp moet word om sodoende kontakte op te bou en kennis op te doen, en dat sakeondernemings groei in die buiteland moet probeer verseker. Dit staan as die sogenaamde verskansingsmetodes bekend.